
פסק דין

1. 1.       לפנינו שתי תביעות למתן פסקי דין הצהרתיים הקובעים כי קיימים יחסי עובד-מעביד בין התובעים לבין הנתבעת 1 (להלן – הרבנות הראשית), ולחלופין כי הרבנות הראשית והנתבעת 2 (להלן – חברת י.א.) הינן מעסיקות במשותף של התובעים; כי ההחלטה להפסיק את עבודתם של התובעים ברבנות לכשרות ארצית ניתנה שלא כדין; וכי מינוייהם של התובעים 3 ו-4  לתפקידי מנכ"ל הרבנות לכשרות ארצית ולרב פוסק, נעשו בחוסר סמכות ומשיקולים פסולים, ודינן להתבטל.
2. 2.       ראשיתן של תביעות אלה בבקשות למתן סעדים זמניים המונעים את כניסתם לתוקף של מכתבי הפיטורים שהוצאו למבקשים ביום 13.4.04, האוסרים על המשיבים למנות את הרב יוסף מינסקי ואת הרב זלמן רווח לתפקידיהם של המבקשים ברבנות לכשרות ארצית, והמורים לרבנות הראשית ולחברת י.א. להמשיך ולקיים את כל חובותיהן כמעבידים כלפי המבקשים, לרבות תשלום מלוא השכר המגיע להם. ביום 1.7.04 הסכימו הצדדים כי יאוחד הדיון בסעד הזמני ובתיק העיקרי.
 

3. 3.       ואלה העובדות הרלבנטיות לענייננו, כפי שהן עולות מחומר הראיות: 
1. א.        בשנת 1998 הוקמה הרבנות לכשרות ארצית. גוף זה נועד לתת תעודות כשרות במקומות שבהן אין רב מקומי מכהן. בהודעת הרבנות הראשית מיום 4.1.99 הובהר כי רבנות זו פועלת מזה כ-8 חודשים, בכפיפות למחלקת תעשיה וחרושת של הרבנות הראשית (נספח ו' לתצהיר דב שפירא).
2. ב.        ביום 4.1.2001 הסמיכה מועצת הרבנות הראשית את התובע 2 (להלן – הרב שרמן) ליתן כשרות ולחתום על תעודות כשרות שיונפקו על ידי הרבנות לכשרות ארצית, ומינתה כי התובע 1 (להלן – מר סלומון) למנכ"ל הרבנות לכשרות ארצית (נספח מב/1 לתצהירי התובעים).
3. ג.          מר סלומון חתם על טופס תנאי העסקה ושכר של חברת דנאל (נ/1) ואישר בכתב כי הועמד לרשותו רכב של החברה לצרכי עבודה ולשימושו האישי (נ/2). מר שרמן מילא כרטיס עובד (נ/2) אולם פרטי המעביד בכרטיס העובד מחוקים.
4. ד.        ביום 15.3.04 החליטה הרבנות הראשית על שינויים במבנה הרבנות לכשרות ארצית ובסמכויותיה. במסגרת שינויים אלה הודיע היועץ המשפטי של הרבנות הראשית, עו"ד שמעון אולמן, כי יש להפנות כל בקשה למתן כשרות במקום שבו אין רב מקומי, לאחראי על כך ברבנות הראשית לישראל (נספח מב/24 לתצהירי התובעים).
5. ה.        ביום 17.3.04 פנו התובעים לעו"ד אולמן, וביקשו לשלוח אליהם  את פרוטוקול ישיבת מועצת הרבנות הראשית, שבה הוחלט כאמור לעיל. כמו כן ביקשו להופיע בפני חברי מועצת הרבנות לשימוע  (נספחי מב/25 לתצהירי התובעים).
6. ו.          בתשובתו הבהיר עו"ד אולמן כי הוראות הרב הראשי הרב מצגר ניתנו על פי החלטת המועצה, בשיתוף עם הראשון לציון הרב שלמה עמאר, לאחר דיון עם התובעים (נספחי מב/26 לתצהירי התובעים).
7. ז.         ביום13.4.04 שלחה חברת י.א. מכתבי פיטורים לתובעים (נספחי מב/27 לתצהירי התובעים). 
8. ח.        ביום 14.4.04 הודיע הרב הראשי יונה מצגר לרב יוסף מינסקי על מינויו כמנכ"ל הרבנות לכשרות ארצית (נספחי מב/28 לתצהירי התובעים).
 

4. 4.         ואלה טענות התובעים:
1. א.        הוראות חוק איסור הונאה בכשרות, התשמ"ג-1983 (להלן – חוק איסור הונאה בכשרות) אינן מאפשרות לחברה פרטית  ליתן תעודות הכשר. רב הנותן תעודת כשרות חייב להיות עובד ציבור, ואין הוא יכול להיות עובד חברה פרטית. זו האחרונה גם אינה יכולה ליתן תעודת כשרות כהגדרתה בחוק, ואינה יכולה להפעיל רבנות משל עצמה.
2. ב.        הטענה כי התובעים הינה עובדים של חברה פרטית, כמוה כטענה שהרבנות הראשית מפרה את הוראות חוק ההונאה בכשרות, ונתנה לחברה פרטית מונופול על מתן תעודות כשרות. מאחר שחזקה שהרבנות הראשית פועלת כדין, אין מנוס מן המסקנה כי התובעים הינם עובדי הרבנות הראשית.
3. ג.          התובעים הוכיחו בראיות חותכות וחד משמעיות כי הרבנות הראשית היא שהעסיקה אותם, והיא המעביד האמיתי שלהם: היא שמינתה אותם, היא שפיטרה אותם והיא שמינתה עובדים אחרים במקומם. כמו כן ראתה הרבנות את התובעים כעובדיה, וניהלה בפועל את הרבנות לכשרות ארצית.
4. ד.        בשל קושי בהשגת מימון לרבנות לכשרות ארצית, נעזרה הרבנות הראשית בחברת כוח אדם. תפקידה של חברת י.א. הינו ליתן שירותים טכניים וכלכליים להפעלת הרבנות לכשרות ארצית, כאשר השליטה המהותית על גוף זה היתה בידי הרבנות הראשית. חברת י.א. מפעילה את מערך כוח האדם עבור הרבנות לכשרות ארצית. תפקידה הינו טכני בלבד, והיא מהווה, בין היתר, צינור לתשלום שכר למשגיחים. שכרם של התובעים נקבע בחוזר מנכ"ל, שחברת י.א. אינה כפופה לו.
5. ה.        לתובעים לא נערך שימוע. טענת מר בלהוסקי כי הוא שפיטר את התובעים, והוא שערך להם שימוע, לא הוכחה. בעדותו הועלו גרסאות רבות וסותרות, המאיינות זו את זו.
6. ו.          פיטורי התובעים נעשו שלא כדין, משיקולים זרים ותוך פגיעה קשה בזכות הטיעון שלהם. לפיכך דינם להתבטל. מועצת הרבנות הראשית מעולם לא ביטלה את מינויים של התובעים, והם מילאו את תפקידם בלא רבב. ביטול המינויים בשל תלונות שנתקבלו נגד התובעים, אינו אלא אמתלא שהכינו הרב רוזנטל ואנשי לשכת הרב מצגר, אך אין היא יכולה לשמש עילה לביטול כהונה של מי שהוסמך כדין.  

7. ז.         כמו כן נעשו מינוייהם של הנתבעים 3 ו-4 בחוסר סמכות ומשיקולים פסולים, ודינם להתבטל. לחלופין, לבית הדין סמכות לדון בתביעתם זו של התובעים כנגד ביטול מינויים ומינוי הרב מינסקי והרב רווח, גם אם ייקבע כי אין יחסי עובד מעביד בינם לבין הרבנות הראשית.
 

5. 5.         מנגד טוענת המדינה טענות אלה:
1. א.      התובעים אינם ולא היו עובדי הרבנות הראשית. הזיקה שנוצרה  בין הרבנות לכשרות 
ארצית, ובכלל זה התובעים, שעמדו בראש גוף זה, לבין הרבנות הראשית, מקבילה לזיקה שבין גוף מפקח לגוף מפוקח בהקשר המקצועי-הלכתי. למעשה כפופה הרבנות לכשרות ארצית לרבנות הראשית כמו כל רבנות מקומית אחרת, ועליה לציית להנחיות ולנהלים של הרבנות הראשית. זיקה זו אינה מקימה בהכרח יחסי עבודה.
2. ב.      ככל שהיתה מעורבות מטעם הרבנות הראשית בפעילות השוטפת של הרבנות לכשרות ארצית, על ידי הרב מימון והרב שפירא, היה זה בגדר ליווי וסיוע חיצוני בלבד, אשר נעשה רק בתקופה הראשונה לפעילותה של הרבנות לכשרות ארצית, ולאחר מכן הפך גוף זה לגוף עצמאי.
3. ג.        עצם הסמכתם של התובעים להעניק תעודות כשרות אינה מקימה יחסי עובד-מעביד בין התובעים לבין הרבנות הראשית.
4. ד.      הרבנות לכשרות ארצית אינה מתוקצבת על ידי הרבנות הראשית, ואינה נתמכת בה מבחינה ארגונית-כלכלית, אלא היא ממומנת ומתוקצבת באופן מוחלט על ידי חברת י.א. העובדה שלזו האחרונה אין כל יכולת להכריע בסוגיות הלכתיות אינה מעלה ואינה מורידה. 
5. ה.      גם בחינת הסממנים שנקבעו בפסיקה לצורך הקביעה מיהו המעביד תוביל למסקנה כי התובעים אינם עובדי הרבנות הראשית. התובעים לא התקבלו לעבודה על ידי הרבנות הראשית, ולא פוטרו על ידה אלא על ידי חברת י.א.  חוזה העבודה נכרת בין התובעים לבין חברת י.א., והיא זו שקבעה את שכרם. למר סלומון אף היה "עסק משלו" שכן הוא עובד המועצה הדתית שומרון במשרה מלאה.
6. ו.        בפן ההלכתי-כשרותי היו התובעים למעשה עצמאיים לכל דבר ועניין, ותפסו עצמם כגוף עצמאי. הם היו בעלי שיקול דעת, והיו עצמאים בהפעלתו, בכפוף לכך שפועלם יעלה בקנה אחד עם הנהלים החלים על יתר הרבנויות המקומיות. 
7. ז.       גם אם תתקבל טענת התובעים כי התקיימו יחסי עובד-מעביד בין הרבנות הראשית לבין התובעים, דרך המלך אינה אכיפת יחסי עובד מעביד, וכפיית עבודתם של התובעים על הרבנות הראשית.
8. ח.      לאור טענת הרבנות הראשית כי לא התקיימו יחסי עובד-מעביד בינה לבין התובעים, בית דין זה אינו הפורום הנכון להעלות טענות ביחס לפעולות מנהליות שונות של הרבנות הראשית או מי מטעמה.
 
6. 6.         ואלה טענות חברת י.א.:
1. א.      חברת י.א. אינה קבלן כוח אדם או "מעסיק בפועל" כהגדרתם בסעיף 1 לחוק העסקת עובדים על ידי קבלני כוח אדם, התשנ"ו-1996. היא  המפעילה הבלעדית של הפרויקט/מפעל המכונה "הרבנות לכשרות ארצית". היא זו ששכרה את המשרדים, העסיקה עובדים, וסיפקה רכבים, מכשירי טלפון וכד', והיא היתה מעסיקתם הבלעדית של התובעים.
2. ב.      חברת י.א. קבעה את תנאי שכרם ותנאי עבודתם של התובעים, ואלה האחרונים היו כפופים ישירות לנציגה של חברת י.א. מר חנן. כמו כן היא סיפקה להם רכבים. מכאן שחברת י.א. היתה מעסיקתם הבלעדית של התובעים.

3. ג.        חברת י.א. התנהלה כקופה סגורה, ונשאה בכל ההפסדים שנוצרו בקופת הרבנות לכשרות ארצית.
4. ד.      התובעים פוטרו ע"י מר בלהוסקי, והליך פיטוריהם היה תקין, ואף מעבר לנדרש מגוף פרטי. למר סלומון נעשה שימוע כדין, ואילו הרב שרמן סירב להיפגש עם מר בלהוסקי. התנהלותו  היתה חסרת תום לב, ובנסיבות אלה אין כל ביסוס לתביעתו כלפי חברת י.א.
 

7. 7.         ראשית נגדיר את השאלה או השאלות הנתונות להכרעתנו. מדובר במקרה נוסף של העסקה במתכונת העסקה משולשת, והשאלה הראשונה הנצבת לפתחנו הינה בין מי למי מתוך שלושת הגורמים הרלבנטיים, נוצרו במפורש או מכללא (מכוח התנהגות), יחסים משפטיים שעניינם מתן עבודה בתמורה (דב"ע נב/142-3 חסן עליאה אלהרינאת – כפר רות ואח', פד"ע כ"ד 535, 541), היינו האם נוצרו יחסי עובד מעביד בין התובעים לבין הרבנות הראשית, או בינם לבין חברת י.א. או שמא בינם לבין הרבנות הראשית וחברת י.א. במשותף. לאחר שייקבע מי המעביד של התובעים, יהיה עלינו לדון בשאלה האם נעשו פיטוריהם כדין, ואם לא – האם יש מקום להורות על ביטול פיטוריהם, והחזרתם לעבודה.
 

8. 8.         כבר נפסק לא אחת כי היותו של אדם עובד הינו דבר הקרוב לסטטוס, ומעמד זה אינו נקבע ע"י הצדדים. הקובע הוא מהות היחסים שנוצרו בין הצדדים, ולאו דווקא רצונם (דב"ע תשן/14-3 נקש – מ"י, פד"ע כא 180). מכאן, שלא רק שאלת מעמדו של ה"עובד" נקבעת על פי מהות היחסים למעשה, אלא גם מיהות מעבידו. על הדרך שבה עלינו ללכת כדי לברר זאת אמר השופט שמואל צור את הדברים הבאים:
"על בית הדין האזורי לבחון את מכלול הזיקות שנוצרו במהלך העסקתו של העובד ולקבוע מה משקל יש לתת לכל אחת מהן, ולאיזה צד נוטה מטוטלת המשקל בסופו של דבר. בית הדין יתן דעתו במיוחד לשאלה המהותית והעיקרית והיא מיהו לאמיתו של דבר מעסיקו של העובד. כמו כן על בית הדין האזורי לתת דעתו האם העסקת העובד נגועה בפיקציה והאם מתכונת העסקתו, כפי שהיתה בפועל, פוגעת בדרך כלשהיא בזכויותיו או גורעת מהן"  (ע"ע 1334/04 נינה טופר – מועצה מקומית תל שבע, ניתן ביום 29.12.04 טרם פורסם).
 
9. 9.         ואולם בטרם נפנה לדון בשאלה מי המעביד של התובעים, נברר מי הן ה"נפשות הפועלות" בענייננו. כעולה מן העובדות שפורטו בסעיף 3 לעיל, הוקם בשנת 1998 גוף הקרוי "הרבנות לכשרות ארצית", כדי לפקח על מפעלי מזון במקומות שבהם אין רבנות מקומית, אין רב מקומי ואין מועצה דתית, אולם יש מפעלי מזון המעוניינים בקבלת תעודת כשרות  (סעיפים 6-7 לתצהיר תשובה של הרב רפי יוחאי בבג"צ 8675/00, נספח מב/4 לבקשה). מועצת הרבנות הראשית הסמיכה את הרב שרמן ליתן היתרי כשרות מטעם הרבנות לכשרות ארצית, ומר סלומון התמנה למנכ"ל של גוף זה (נספח מב/1 לבקשה). בתצהירו של הרב יוחאי נכתב עוד כי כדי ליצור ניתוק מוחלט בין משגיח למושגח, מועסק המשגיח על ידי חברת כוח אדם (סעיף 11 לתצהיר).  לא נאמר באותו תצהיר כי התובעים מועסקים אף הם על ידי חברת כוח אדם. בחומר הראיות שהוצג לפנינו לא הובהר מעמדה של הרבנות לכשרות ארצית. לא ברור, אם מדובר  ביחידה נוספת בתוך הרבנות הראשית, מהי ההגדרה המשפטית שיש ליתן למלה "גוף", ומה משמעות האמירה בסיכומי המדינה, כי הרבנות לכשרות ארצית הינה "גוף עצמאי".
 

10. 10.      לגבי מעמדה של חברת י.א. אין הסכמה בין הצדדים. בסיכומיה התחמקה המדינה מדיון בשאלה זו, והסתפקה באמירה כי הרבנות לכשרות ארצית ממומנת ומתוקצבת באופן מוחלט על ידי חברת י.א., וכי היא המקור ממנו שואבת הרבנות לכשרות ארצית את האפשרות המעשית לפעול, הן בהיבט הכלכלי והן בהיבט הארגוני, אך אין לה "מילה" בסוגיות הלכתיות (סעיף 8 לסיכומי המדינה). לא ברור מהי משמעותם של דברים אלה למעשה, ואין בהם כדי להבהיר מהו מעמדה של חברת י.א. במיוחד ביחס לרבנות הראשית ולרבנות לכשרות ארצית. במכתבו של מנהל מחלקת תעשיה וחרושת ברבנות הראשית, הרב מימון, לשר הדתות מיום 2.11.00 (נספח ט"ז לתצהיר הרב שפירא), העוסק בהקמתה של הרבנות לכשרות ארצית, מציין הרב מימון כי:

 "עשינו שימוש בחברת כוח אדם, המעניקה לרבנות לכשרות ארצית שירותי משרד, חשבות וגביה..." (ההדגשות הוספו ד.פ.). 
במכתב צויין עוד כי העסקתה של חברת כוח אדם נועדה ליצור הפרדה מוחלטת בין המערכת המקצועית המעניקה כשרות לבין הארגון הכלכלי המממן אותה. במכתבו מיום 22.5.01 מאשר הרב מימון כי חברת י.א. מפעילה את ניהול הנושאים הטכניים והכלכליים של הרבנות לכשרות ארצית מזה 4 שנים (נספח מב/3 לתצהיר סלומון). בשני המכתבים אין כל התייחסות לנושא העסקת עובדים. בנספח ג' לתצהירו של הרב שפירא, שגם הוא מכתב של הרב מימון בעניינה של חברת י.א., יש אמנם התייחסות להעסקת עובדים, אך מדובר שם במשגיחים בלבד.
חברת י.א. מגדירה את מעמדה באופן שונה, והיא שוללת מכל וכל את האפשרות שהינה חברת כוח אדם. לדבריה היא המפעילה של הפרויקט או המפעל (הרבנות לכשרות ארצית), והינה המעסיקה הבלעדית של התובעים, ואחראית על עבודתם. טענה זו אינה מתיישבת, כמובן, עם האמור במסמכי הרבנות הראשית, שלה הסמכות להגדיר את תפקידי חברת י.א. דנו בהרחבה במעמדם של הצדדים משום שבשקילת מכלול סימני ההיכר לזיהוי המעביד יש ליתן משקל אף לכך, כפי שיפורט להלן. כמו כן יש חשיבות למעמדם של הצדדים כאשר בוחנים את אופי ההתקשרות ביניהם. 

11. 11.      נפנה, איפוא, לדון בשאלה כיצד נזהה את המעביד בענייננו, על פי סימני ההיכר שפורטו בדב"ע נב/142-3  ובע"ע 1334/04 הנ"ל. בראש ובראשונה יש לבחון את אופן ההתקשרות בין המשתמש בעבודה לבין הצד השלישי. אופן ההתקשרות בין הרבנות הראשית לבין חברת י.א. או בינה לבין הרבנות לכשרות ארצית לוט בערפל. חברת י.א. לא נבחרה במכרז, כעולה מדברי מנהלה מר בלהוסקי, כי:      

"אני לא הייתי צריך לעבור מכרז כי אני התחלתי את זה, הרבנות הראשית הצטרפה אלי, אני פעלתי שנתיים במגזר הערבי, ורק לאחר שנתיים הצטרפה אלי הרבנות הראשית" (ע' 160 ש' 3)  

ובהמשך הבהיר: 

"אנו שהפעלנו את הנושא של הכשרות עם הרב חלמיש, חיפשנו דרך להתחבר לרבנות הראשית, שגוף כמונו שהוא גוף חילוני לעשות שיווק לכשרות. חיפשנו תגובה גבית לעשות את השיווק" (ע' 160 ש' 25 ההדגשה הוספה ד.פ).

 

עם זאת אישר מר בלהוסקי כי הוא מעסיק עובדים משנת 1998 (ע' 161 ש' 6), מועד הקמתה של הרבנות לכשרות ארצית. לא ברור, אם כן, כיצד "התחברה" חברת י.א. לרבנות הראשית. גם עד התובעים הרב שפירא אישר בתצהירו כי לא התקיים מכרז לבחירתה של חברת י.א (סעיף 20), וכך אמר גם הרב מימון בעדותו (ע' 39 ש' 1-3). אמנם בעדותו אמר הרב שפירא כי נעשה מכרז (ע' 52), אולם מעדיפים אנו את האמור בתצהירו של הרב שפירא ובעדותם של הרב מימון ומר בלהוסקי, כי לא התקיים מכרז לבחירתה של חברת י.א. כמו כן לא הוצג בפנינו חוזה התקשרות בין הרבנות הראשית לבין חברת י.א. או בין הרבנות לכשרות ארצית לבין חברת י.א. החוזה היחיד שהוצג בפנינו הינו דוגמת חוזה למתן שירותי עזר ופיקוח בתחום הכשרות לספקי מזון ואירועים בין חברת י.א. לבין מזמין השירות.  במבוא להסכם זה נכתב כי הרבנות לכשרות ארצית הוסמכה על ידי הרבנות הראשית לתת שירותים בתחום הכשרות, ובחוזה עצמו נכתב כי השירותים יינתנו באמצעות התובעים, המוסמכים על ידי הרבנות לכשרות ארצית לתת שירותים בתחום הכשרות (נספח מב/1א לבקשות, סעיף 3 להסכם).  
כעולה מחומר הראיות, נועדה העסקתה של חברת י.א. לפתור את הבעיה התקציבית שבה נתקלה הרבנות הראשית, בבואה להפעיל את הרבנות לכשרות ארצית. בקשות שהפנתה הרבנות הראשית למשרד הדתות, לתקצב את הרבנות לכשרות ארצית לא נענו, ולמעשה הוטלו העלויות על מבקשי הכשרות (ע' 37 ש' 12-15, נספח ט"ז לתצהיר הרב שפירא). משום כך נעזרה הרבנות הראשית בשירותיה של חברת י.א. עם זאת, לא הוצג בפנינו מסמך כלשהו המעיד על טיב ואופן ההתקשרות בין הרבנות הראשית לבין חברת י.א. בכלל, ובכל הנוגע להעסקתם של התובעים בפרט.

 
12. 12.    חומר הראיות שהוצג לפנינו המצביע על מעורבותה הרבה של הרבנות הראשית בהפעלתה של הרבנות לכשרות ארצית, מעורבות המעידה על כפיפותה של הרבנות לכשרות ארצית לרבנות הראשית. הדבר עולה באופן ברור מעדות עדי התובעים, ואף מעדותו של עד הרבנות הראשית הרב סבג, ומן המסמכים הרבים שהוצגו לפנינו. יש לדחות את טענת המדינה כי הרב מימון היה הגורם היחיד ברבנות הראשית אשר ליווה את הרבנות לכשרות ארצית (סעיף 52-57 לסיכומי המדינה). עובדים נוספים של הרבנות הראשית היו מעורבים בהפעלתה של הרבנות לכשרות ארצית, ובפיקוח על מעשיהם של התובעים, ובהם הרב רוזנטל. המסמך ת/5 מצביע על מעורבות עמוקה ביותר של הרב רוזנטל בענייני הרבנות לכשרות ארצית. הרב רוזנטל הוא שהודיע לרב שרמן ביום 24.2.04 כי סמכות הרבנות לכשרות ארצית בכל הקשור להענקת תעודות כשרות ואו הסרתן תבוצע אך ורק על פי אישור מוקדם של אגף הכשרות ברבנות הראשית (נספח י' בת/5). הרב רוזנטל הוא שהחזיר לעבודה משגיח שפוטר, והתערב בפיטורי משגיחים (סעיף ד. במכתב ת/5, ע' 107-108). ביום 2.11.103 פנה עודד וינר לרב שפירא, והזכיר כי בפגישת עבודה שהתקיימה אצל הרב הראשי הרב מצגר יחד עם הרבנות לכשרות ארצית סוכם כי יישלח אליו דו"ח כספי הכולל פירוט מלא של פעילותה – שכר רבנים, משגיחים, מחיר לשעה, תקורות וכו'. מר וינר מלין כי עד כה לא נשלח הדו"ח אל הרב, ומאיץ ברב שפירא לעשות זאת בהקדם. אם אמנם, מדובר בגוף המנוהל באופן בלעדי ועצמאי על ידי חברת י.א., כפי שזו טוענת, מדוע מגלה הרב הראשי עניין כה רב במצבה הכספי של הרבנות לכשרות ארצית, ובדוחו"ת הכספיים שלה? ואכן אין מדובר בהתעניינות גרידא. ביום 30.11.2000 דנה הרבנות הראשית בעניינה של הרבנות לכשרות ארצית, וקיבלה החלטות שונות הנוגעות לתקציבה (נספח י"ז לתצהיר הרב שפירא). 
 
13. 13.      לא זו אף זו. הרבנות הראשית ראתה את הרבנות לכשרות ארצית בכלל, ואת תובעים בפרט, כמי שכפופים לה ממש. כך למשל הטילה הרבנות הראשית על הרבנות לכשרות ארצית משימות  ספיציפיות  שהתעוררו בעקבות צרכי המערכת (ראו עדות הרב מימון ע' 34 ש' 10-17), וטיפלה באבטחת המשגיחים של הרבנות לכשרות ארצית (נספח מב/7 לבקשה). ב- ת/5  מפרט הרב רונטל את  הכשלים החמורים בהתנהגותם של התובעים, ובהם אי קבלת מרות וכפיפות  לרבנות הראשית לישראל (סעיף ד). הרב מלין על כי התובעים מצהירים בפני המשגיחים כי:
 
 

 
"אנו גוף עצמאי שאינו קשור לרבנות הראשית, והרבנות הראשית לא תכתיב לנו מה לעשות". 

דברים אלה אינם מתיישבים עם  טענת המדינה כי הרבנות לכשרות ארצית הינה  אכן "גוף עצמאי" (סעיף 8 לעיל). גם במכתבו מיום 17.2.004 הבהיר הרב רוזנטל למר סלומון כי הרבנות לכשרות ארצית פועלת מכוחה של הרבנות הראשית ומטעמה וכפופה להנחיותיה (נספח מב/2 לבקשה). דברים חד משמעיים בעניין זה אמר בעדותו הרב מימון, שהיה כזכור מנהל המחלקה לתעשיה וחרושת ברבנות הראשית. נביא את דבריו במלואם:

"התובעים פעלו על  פי הנחיות מהרבנות הראשית באופן שלא דומה לשום הפעלה של מערכת אחרת במערך הרבנויות שאני מכיר. ההסמכה שלהם באה מהרבנות הראשית לישראל באופן ישיר למרות שהרב איימן (צ"ל הרב שרמן ד.פ.) אינו רב עיר. כל התפקוד השותף (צ"ל המשותף ד.פ.) שלהם עד הירידה לפרטים התבצע על ידי הרבנות הראשית כולל בחירת חברת כוח אדם, רכישת רכב, פלפונים, ציודם באמצעי ביטחון, קביעה באיזה מפעלים יוכלו לעבוד מבחינה בטחונית. כל הדברים האלה נקבעו על ידי הדרגים הגבוהים ברבנות הראשית כולל לשכת הרב הראשי" (ע' 82 ש' 22-25). 

 

הרב מימון אף אישר בעדותו כי פיקח על עבודתו הרב שרמן מכוח היותו מנהל מחלקת תעשיה וחרושת ברבנות הראשית (ע' 96 ש' 8-10). למעשה הוא שהיה ממונה מטעם הרבנות הראשית על הרבנות לכשרות ארצית (ראו גם דברי עד מטעם הרבנות הראשית מר סבג ע' 116 ש' 26-28, ע' 119 ש' 7-10). לגבי הטענה כי חברת דנאל היא שהעסיקה את התובעים אמר הרב מימון כי "הדבר הזה רחוק מלהיות אמת" (ע' 36 ש' 4 ואילך).

יש ליתן משקל רב לעדויותיהם של הרב מימון מצד התובעים והרב סבג מטעם הרבנות הראשית. עדויותיהם של שני עדים אלה, שהינם עובדי הרבנות הראשית, תומכת בגרסת התובעים.
מן האמור לעיל עולה, אם כן, כי הרבנות הראשית ראתה את הרבנות לכשרות ארצית לא כגוף עצמאי אלא כגוף, מחלקה או יחידה, הכפופים אליה ישירות. אין מדובר ב"זיקה" כטענת המדינה, אלא בכפיפות לכל דבר ועניין, הנוגעת אף לתפקודם של התובעים ולפיקוח על עבודתם.
 
14. 14.      אחד מסימני ההיכר הבולטים ביותר של מעביד הינו הכוח לקבל את העובד לעבודה ולפטרו. לצורך הכרעה מי היה מעבידו של פלוני תשקול השאלה כיצד ראו העובד והמעביד את היחסים ביניהם (דב"ע שם/ 3-129 יוסף הרשקוביץ נ' מדינת ישראל פד"ע יב 255; דב"ע מה/ 3-25 משה קיפינס נ' אגד בע"מ פד"ע יז 14), על מי חובת  תשלום המשכורת (דב"ע שם 3-129 יוסף הרשקוביץ נ' מדינת ישראל הנ"ל) בפני מי היה העובד חייב להתפטר ובידי מי היה הכח לפטרו (דב"ע שם 3-129 יוסף הרשקוביץ נ' מדינת ישראל הנ"ל; דב"ע מב/ 2-26 מדינת ישראל נ' שלום סעיד פד"ע יד 272) באשר אחד מסימני ההכר של מעביד היא הסמכות לפטר  (דב"ע מו/ 2-92 מועצה מקומית ירוחם נ' ליאורה שמואלי ומדינת ישראל פד"ע יח 259).
 

15. 15.      בהחלטתה מיום 4.1.01 הסמיכה מועצת הרבנות הראשית את הרב שרמן ליתן היתרי כשרות. כמו כן התמנה מר סלומון לשמש כמנהל מחלקת הכשרות (נספח מב/1 לבקשה) הרב מימון והרב סבג אישרו בעדותם כי הרב הראשי והרבנות הראשית הם שמינו את התובעים לתפקידים אלה (ע' 38 ש' 6, ע' 119 ש' 28-30, ע' 120 ש' 1-12). הרבנות הראשית היא גם זו שהפסיקה את עבודתם של התובעים. אף כי מכתב הפיטורים הפורמלי הוצא על ידי חברת י.א., זו האחרונה פעלה בכך על פי הוראה ברורה שקיבלה מהרבנות הראשית. במכתבו ת/5 מבהיר הרב רוזנטל כי הוחלט להפסיק את עבודת התובעים, ולשם כך הם זומנו לפגישה אצל הרב הראשי, וכי החלטת הפיטורים היא תקפה וחוקית, על פי החלטת הרבנים הראשיים לישראל. הרב רוזנטל אף מוסיף כי "בכך תם ונשלם פרשת פיטוריהם של הרבנים שרמן וסלומון". אין כל התייחסות במכתב הנ"ל לחברת י.א. יתר על כן, לטענה כי מר בלהוסקי פיטר את התובעים התייחס הרב סבג, מנהל מחלקת הכשרות ברבנות הראשית. העד דחה טענה זו מכל וכל באמרו: 

"הוא (מר בלהוסקי ד.פ.) לא מינה אותם והוא לא יכול לפטר אותם"

 (ע' 128 ש' 12). 

יש להדגיש כי דברים אלה נאמרו מפי עד של המדינה. הרבנות הראשית היא גם זו שמינתה את הרב מינסקי והרב רווח לתפקידם, לאחר שהופסקה עבודת התובעים (נספח מב/28 לבקשות). לחברת י.א. לא ניתנה כל אפשרות בחירה בעניין זה, ומר בלהוסקי אף ציין בעדותו כי: 

"יכולתי להמשיך עם שרמן, הייתי ממשיך איתו, באופן עקרוני יכולתי 
להמשיך איתו" (ע' 148 ש' 1-12) 

ואולם למרות רצונו זה, נאלץ מר בלהוסקי להעסיק את רב מינסקי, כפי שנדרש לעשות. הרבנות  הראשית אף הציגה עצמה בפני צדדים שלישיים כמעבידה של התובעים (מב/5).

 
16. 16.      מן האמור עד כה עולה בבירור כי הרבנות הראשית היא שהפעילה את הרבנות לכשרות ארצית, והיא זו שהעסיקה את התובעים. התובעים אמנם שוחחו עם אנשי חברת י.א. על גובה שכרם (ע' 10), אולם  ככלל נקבע שכרם על ידי הרבנות הראשית (ע' 38 ש' 10, ע' 88 ש' 22-27). התובעים גם ישבו במשרדי חברת י.א., השתמשו בציוד שלה ובכלל זה ברכבי החברה (ע' 11-12), ואולם מדובר  בהיבטים טכניים בלבד של הפעלת הרבנות לכשרות ארצית. בהיבטים המהותיים של ההעסקה, ובהם כפיפות, פיקוח, הכוח לפטר ועוד, מילאה הרבנות תפקיד ראשי וניהלה את הרבנות לכשרות ארצית ביד רמה.
 

17. 17.      המדינה טוענת בסיכומיה טענה חלופית כי גם אם התקיימה בראשית דרכה של הרבנות לכשרות ארצית מערכת יחסים התומכת בטענה כי התקיימו יחסי עבודה בין הצדדים, הרי עם התבססותה בשטח, הפכה הרבנות לכשרות ארצית לגוף עצמאי (סעיף 13 לסיכומי הרבנות הראשית). כאמור לא הובהר מהו מעמדו של אותו "גוף עצמאי", מה גם שהגדרה זו אינה מתיישבת לא עם דבריו המפורשים של הרב רוזנטל כי הרבנות לכשרות ארצית אינה גוף עצמאי (ת/5), ולא עם הראיות הרבות שהוצגו בפנינו בעניין זה, והמצביעות על כפיפות של הרבנות לכשרות ארצית לרבנות הראשית. יתר על כן, הרבנות הראשית המשיכה לעשות ברבנות לכשרות ארצית כבתוך שלה גם לאחר תקופת ה"הרצה" כביכול, כפי שמעידים פיטורי התובעים ומינוי הרב מינסקי והרב רווח במקומם.
 
 
18. 18.      טוענת המדינה כי התובעים אינם עובדי הרבנות הראשית, וכי מערכת היחסים בינם לבין זו האחרונה אינה שונה באופן מהותי ממערכת יחסים שבין רבנים ברבנויות מקומיות אחרות לרבנות הראשית, הכפופים אף הם לפיקוח ולהנחיה של הרבנות הראשית, או בין רופאים בבתי חולים פרטיים הזוכים להסמכה ממשרד הבריאות וכפופים לפיקוחו. גם לכך התייחס הרב מימון בעדותו. הרב מימון הדגיש כי אין שום קשר או דמיון כמעט בין התפקוד של הרבנות הראשית מול רבנויות מקומיות, לבין תפקודה אל מול הרבנות לכשרות ארצית. הרב הוסיף עוד כי הרבנות לכשרות ארצית היתה זרוע ביצועית למעשה של הרבנות הראשית, וכי אין דבר שהתנהל ברבנות לכשרות ארצית, שלא היה לפי הנחיית הרבנות הראשית ואגף הכשרות (ע' 33 ש' 4 מהסוף, ע' 33 ש' 1-6).  גם מדברי הרב סבג עולה כי אין כל דמיון בין מערכת היחסים שהיתה בין התובעים לבין הרבנות הראשית לבין היחסים שבין הרבנות הראשית לרבנים ברבנויות מקומיות. שם הרבנות הראשית אינה מעורבת כלל בהתנהלות היום-יומית של הרבנים, והיא נקראת להתערב רק כאשר יש תלונות, ואלה אינן מטופלות ברמה משביעת רצון ע"י הרבנות המקומית  (ע' 115 ש' 16-22). לא כך בענייננו.  כפי שפירטנו לעיל מעורבות של הרבנות   הראשית בעבודת הרבנות לכשרות ארצית אינה מצטמצמת בטיפול בתלונות. גם אם הרבנות הראשית מנחה את הרבנים המקומיים בענייני כשרות, הרי מדובר בהנחיות כלליות, ומכל מקום הרבנות אינה מתערבת בתנאי עבודתם, גובה שכרם, קבלתם לעבודה וכד'. לא זה המצב בענייננו. 
 

19. 19.      מוסיפה המדינה וטוענת עוד כי לתובעים היה שיקול דעת, והם היו עצמאים בעבודתם. מכאן יש ללמוד, לטענתה, כי לא היו עובדי הרבנות הראשית. עצמאות ושיקול דעת אינם מונעים את קיומם של יחסי עובד מעביד. לעובדים רבים, במיוחד אם מדובר בעובדים בכירים, נתון שיקול דעת רחב, ואף על פי כן אין הדבר מאיין את מעמדם כעובדים. מטבע הדברים, משהוסמך הרב שרמן ליתן היתרי כשרות, ומר סלומון התמנה כמנכ"ל הרבנות לכשרות ארצית, ניתן להם שיקול דעת רחב לביצוע תפקידיהם. עם זאת, הרבנות הראשית פיקחה על עבודתו, כפי שהצבענו לעיל.
כפי שצויין לעיל סוכמו תנאי   ההעסקה של מר סלומון עם חברת י.א., וזו האחרונה אכן היתה אחראית על היבטים טכניים שונים בעבודת התובעים, ובהם אספקת ציוד, משרד רכב וכד'. ואולם לנוכח מעורבותה הנרחבת של הרבנות הראשית בכל ההיבטים המהותיים הנוגעים לעבודתם ובכלל זה כפיפותם של התובעים בפרט ושל הרבנות לכשרות ארצית בכלל לרבנות הראשית, סבורים אנו כי יש לייחס לתפקיד של חברת י.א. משקל פעוט בלבד, בשקילת מכלול הסימנים המביעים על קיומם של יחסי עובד-מעביד. יפים לענייננו דברים שאמר בית הדין הארצי בע"ע 300245/97 משה אסולין ו-96 אחרים – רשות השידור, פד"ע לו 689, 709-710:
"בבואו לפרש חוזים ובפסיקה הנוגעת לדיני החוזים מחפש בית הדין את רצונם האמיתי של הצדדים ואת הצדדים האמיתיים לעסקה. חוזה העבודה האמיתי משקף את רצונם האמיתי של הצדדים, היינו – מתן עבודה על ידי מבצע העבודה תמורת תשלום על ידי מקבל העבודה ("המשתמש"). דיני החוזים מתעלמים מעסקה מלאכותית או בדויה ורואים פגם בחוזה למראית עין. כמו כן, המגמה של בית דין זה הינה להעדיף את ההתקשרות האמיתית על פני זו הפורמלית במקרים שבהם מדובר בתבניות העסקה בלתי שגרתיות.

יתרה מזו, "סטטוס" של מבצע עבודה אינו נקבע בהסכם, כפי שאמר בית דין זה:

"'סטטוס' אין יוצרים בהסכם ואין מבטלים בהסכם, וכשם שאין לוותר או להתנות על זכויות במפורש, כן אין לוותר על אותן הזכויות על ידי כך שיכנו את היחסים בין האנשים שבהם מדובר כינוי כל שהוא השולל היותו של האחד 'עובד' והיות השני 'מעביד'. האמור בהסכם יכול וישקול, אך ברור שהקובע הוא מכלול היחסים בין הצדדים".

זאת ועוד, דחיית ההתקשרות הפורמלית והבדויה מעוגנת גם במטרה החברתית של ההלכה. על כך עמדתי בפסק דין תשלובת הבנייה של הקיבוץ הארצי:

"בהיעדר חקיקה המגינה על עובדים – המועסקים ביחסי עבודה מורכבים, אשר כוללים מספר גופים משפטיים – מחובתה של הפסיקה להשתחרר מגישה פורמלית, לשאוף להבטחת הזכויות המובטחות לעובדים בחוקי המגן של משפט העבודה ולקדם את מטרותיהם של חוקים אלה".
 
כאמור לא הוצג בפנינו הסכם התקשרות בין הצדדים, כמו כן תפקידה הטכני של חברת י.א בהעסקת התובעים ומעורבותה הרבה של הרבנות הראשית בכל פעילות הרבנות לכשרות ארצית מצביעים על כך שהמעביד האמיתי בהתקשרות בין הצדדים היתה הרבנות הראשית.
20. 20.      זאת ועוד. סעיף 3 לחוק ההונאה בכשרות קובע כי:

 "לעניין חוק זה יראו רב המוסמך לתת תעודת הכשר כעובד ציבור, 
כמשמעותו בחוק העונשין, התשל"ז-1977". 


סעיף 34כד לחוק העונשין מגדיר "עובד ציבור" כדלקמן:

(1) (1)     עובד מדינה לרבות חייל... (2) עובד רשות מקומית או רשות חינוך מקומית. (3) עובד מועצה דתית (4) עובד מפעל, מוסד, קרן או גוף אחר שהממשלה משתתפת בהנהלתם, לרבות חבר מועצה או הנהלה בגופים אלה". 

אין כל ספק כי חברת י.א. אינה עונה אף לא על אחת מן ההגדרות הנ"ל. לפיכך, לא יתכן שהרב שרמן, שהוסמך על ידי מועצת הרבנות הראשית ליתן תעודת הכשר, יהיה "עובד" של חברת י.א. נשוב, אם כן, על מסקנתנו כפי שצויינה לעיל, כי הרבנות הראשית הינה המעביד של התובעים. למסקנה זו הגענו על דרך החיוב,  מתוך סקירת סימני ההיכר שהונחו לפנינו, והמצביעים על מסקנה זו. בנוסף לכך נוכל להגיע  למסקנתנו זו גם על דרך השלילה. לא הוכח בפנינו כי קיימת התקשרות חוזית בין מעביד אחר כלשהו, לבין הרבנות הראשית או הרבנות לכשרות ארצית, והנוגעת להעסקתם של התובעים (ע"ע 200026/98 מ"י – הרב שפירא, פד"ע לט 439).
 
9. 21.      פיטורים שלא כדין 
משהגענו למסקנה כי התובעים היו עובדי הרבנות הראשית, יש לדון בשאלה האם נעשו פיטוריהם כדין. לשאלה זו שני ראשים – האחד מהותי והאחר – פרוצדורלי. בפן המהותי יש לברר האם נכונה טענת הרבנות הראשית כי התובעים לא מילאו את תפקידם כראוי, כי הגיעו תלונות רבות הנוגעות ליחסי אנוש גרועים של התובעים עם משגיחים ובעלי מפעלים, כי התובעים לא קיבלו את מרותה ההלכתית של הרבנות הראשית, וכי היתה סיבה מוצדקת לפיטוריהם. בפן הפרוצדורלי יש לברר האם נעשה לתובעים שימוע כדין, והאם התקיימו בעניינם הליכי הפיטורים הנדרשים.
 

22.
תפקודם של התובעים
בתצהירו טוען הרב רוזנטל כי זמן מה לאחר כניסת הרבנים הראשיים הנוכחיים לתפקידם החדש, החלו להגיע תלונות רבות לכבוד הרב הראשי וללשכתו ממשגיחים ומבעלי מפעלים על תקלות כשרותיות, אדמיניסטרטיביות, ויחסי אנוש קשים בין התובעים לבינם (סעיף 33 לתצהירו). ואכן, לתצהיר צורפו מכתבי תלונה רבים. דא עקא שאיש מבין המתלוננים הרבים, פרט לאחד, לא התייצבו להעיד בפנינו. איש מהם לא נחקר על האמור במכתבים, ומשכך, אין לייחס לאמור במכתבי התלונה משקל כלשהו. העד היחיד שהעיד בעניין התלונות, מר עומר חילמי,  טען כי החתימה על מכתב התלונה (נספח ז' לת/5) אינה חתימתו, ולא אישר כלל כי הגיש תלונה בכתב (ע' 16 ש' 16-30). 

גם בעדותו של הרב רוזנטל לא נמצא ביסוס ממשי לטענה כי הוגשו תלונות רבות הנוגעות לתפקודם של התובעים. כאשר נשאל הרב רוזנטל אם התלונות נבדקו, השיב כי:


 "אני מתאר לי שכל תלונה נבדקה (ע' 136 ש' 13-16). 

הרב גם לא זכר על איזו תלונה שוחח עם הרב סבג (ע' 137 ש' 1), ולא עלה בידו לשכנענו כי גם לקודמו הוגשו תלונות על התובעים (ע' 114 ש' 11-30). יתר על כן, בניגוד גמור לטענה כי תפקודם של התובעים היה לקוי, עדותו של הרב סבג, שהינו מנהל המחלקה לכשרות ברבנות, אינה אלא שיר הלל לתפקודם של התובעים. הרב סבג אישר כי התובעים  תפקדו במשך כל תקופת עבודתם בלא דופי (ע' 116 ש' 8-10, ע' 117 ש' 6-10), ואישר כי הדברים שנכתבו במכתב ת/6 נכונים גם היום. הרב  הוסיף עוד כי: 
 

 


"גם היום אני מכיר את המסירות של הרב סלומון שעבד במסירות במלוא מובן 
המילה, כל מטלה ובעיה עמד מול אנשים לא קלים, וכאשר אנו מנסים לחזור קצת 
אחורה, אנו יודעים שהמגזר הזה עבד בצורה מופקרת ועשו מה שרצו, להכניס 
אנשים למסגרת זה לא קל, הרבה עימותים היו, וזה נעשה בהצלחה" (ע' 166 ש' 
17-20).  

מדבריו אלה של הרב סבג עולה כי עבודתם של התובעים אינה קלה, והיא כרוכה לא אחת בהחלטות שאינן נושאות חן בעיני המפוקחים. לא הוכח בפנינו כי התלונות נבדקו באופן מעמיק לגופן, והתברר כי הן מוצדקות. הרב סבג ציין בעדותו כי התלונות טופלו, וכי הדבר לא פגע בהערכה שלו לתובעים (ע' 118). גם הרב מימון שיבח את התובעים על תפקודם (ע' 32-33).
לא עלה בידי הרב רוזנטל להציג בעדותו תמונה שונה מזו שהוצגה ע"י הרב סבג. כאמור העד לא זכר על אלו תלונות דיבר עם הרב סבג (ע' 137 ש' 1), למרות טענתו שהוגשו על התובעים תלונות אין ספור, ודבריו כי היתה קריסה טוטאלית של כל מערכת הכשרות הארצית בגלל תפקודם של התובעים (סעיף 46 לתצהירו(, לא זכו לביסוס כלשהו. ההיפך הוא הנכון. הרב סבג הכחיש זאת, ואמר כי לא היה כל חשש כזה (ע' 131 ש' 7-8). 
מן האמור לעיל עולה כי לא הוכח בפנינו שתפקודם של התובעים היה לקוי, או כי חל שינוי בתפקודם מאז יולי 2003 (ראו האמור בפרוטוקול הישיבה מיום 30.7.03 לגבי פעילות הרבנות לכשרות ארצית, נספח מב/21 לבקשה) ועד מרץ 2004. משמע, שלא עלה הרבנות הראשית לשכנענו כי היתה הצדקה לפיטורי התובעים במועד שפוטרו. אמנם בית הדין אינו נוהג לשים את שיקול דעתו תחת שיקול דעתה של הרשות המנהלית. ואולם משלא שוכנענו כי היתה הצדקה עניינית לפיטורי התובעים, מתעורר חשש שמא אכן פוטרו בשל שיקולים זרים, כפי שהם טוענים.

 
23.
הפן הפרוצדורלי
גם בהיבט זה לא התקיימו ההליכים הנדרשים בעניינם של התובעים. על חובתו של מעביד, ובמיוחד מעביד ציבורי, לקיים שימוע לפני פיטורים, ולאפשר לעובד לטעון את טענותיו, אין צורך להכביר מלים (ראו למשל ע"ע 1027/01 ד"ר גוטרמן – המכללה האקדמית עמק יזעאל, ניתן ביוןם 7.1.2003). המעביד הוא זה שעליו מוטלת החובה לקיים שימוע לעובד. על כן, משנקבע כי הרבנות הראשית היא מעסיקתם של התובעים, עליה מוטלת החובה לקיים שימוע.  אין כל רלבנטיות לשאלה האם קיים מר בלהוסקי שימוע לתובעים. זאת, מבלי להתייחס לתמיהות הרבות שמעוררת גרסתו (ראו סעיפים 180- 188 לסיכומי התובעים). אין לראות בישיבת הבירור  ישיבת שימוע, כיוון שהתלונות, שהיוו למעשה את הסיבה העיקרית לפיטורי התובעים, לטענת הרבנות הראשית, לא הוצגו בפני התובעים, לא במהלך הישיבה ולא לאחר מכן (סעיפים 43-45 לתצהיר מר סלומון, סעיפים 35-36 לתצהיר הרב שרמן). כמו כן לא הובא לידיעתנו כי ניתן לתובעים להשמיע את גרסתם באותה ישיבה, שהרב מימון תיאר אותה כ"דו שיח של חרשים" (ע' 35 ש' 17-25). מכאן, שהתובעים פוטרו מעבודתם מבלי שהנעשה להם שימוע כנדרש. 
 

סוף דבר – אמנם אכיפת יחסי עבודה אינה דרך המלך, אולם במקרה זה סבורים אנו כי מן הראוי להחזיר את התובעים לעבודתם. פיטוריהם של התובעים לוקים בפגמים חמורים ביותר הן בפן המהותי והן בפן הפרוצדורלי, כפי שהובהר לעיל.

לפיכך אנו קובעים כי פיטורי התובעים בטלים הן משום שלא שוכנענו כי היתה הצדקה לפיטוריהם, והן משום שלא נעשה לתובעים שימוע כדין. התובעים יוחזרו לעבודתם לאלתר, וישולם לכל אחד מהם פיצוי בגובה שכרו המלא, כפי שהיה ביום שפוטר, לרבות הפרשות סוציאליות מיום שפוטר ועד למועד החזרתו לעבודה בפועל.

משבוטלו פיטורי התובעים, והם הוחזרו לתפקידיהם, יש לבטל את מינוים של הרב מינסקי והרב רווח. 

נדגיש כי איננו קובעים דבר באשר למעמדם של התובעים. העובדה שפיטוריהם בוטלו אינה הופכת אותם באופן אוטומטי לעובדי מדינה (יעקב חסון – מ"י, למצוא מקום).

הנתבעות 1 ו-2 ישלמו את הוצאות התובעים בסך של 10,000 ₪ בצירוף מע”מ כחוק.

ערעור על פסק דין זה ניתן להגיש, תוך 30 יום מיום שיומצא לצדדים, לבית הדין הארצי לעבודה בירושלים

 

ניתן היום 

, תשס"ו (

2006) בהעדר הצדדים.

